ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-2350/98

υποβολή: James Moorhouse (ELDR) προς το Συμβούλιο

(28 Ιουλίου 1998)

Θέμα: Σχέσεις με την Κίνα

Κατά το ταξίδι του στην Κίνα ο Πρόεδρος Κλίντον χαρακτήρισε δημοσίως ως λάθος την αιματηρή καταστολή στην πλατεία Tiennanmen και μίλησε υπέρ των δικαιωμάτων του ανθρώπου.

Προτίθεται το Συμβούλιο να πράξει αναλόγως κατά τις επίσημες επαφές του με τις κινεζικές αρχές;

Απάντηση

(9 Νοεμβρίου 1998)

Η θέση της Ευρωπαϊκής Ένωσης για την αιματοχυσία που διαπράχθηκε τον Ιούνιο του 1989 στην πλατεία Τιενανμέν, είναι γνωστή. Η Ένωση, όπως και οι Ηνωμένες Πολιτείες προσπαθεί μέσω ενός αναβαθμισμένου πολιτικού διαλόγου, να συνδέσει στενότερα την Κίνα με τη διεθνή κοινότητα και να προωθήσει την εξέλιξη της Κίνας προς μια ανοικτή κοινωνία που θα βασίζεται στο κράτος δικαίου και το σεβασμό των ανθρωπίνων δικαιωμάτων.

Οι συνθήκες των ανθρωπίνων δικαιωμάτων στην Κίνα είναι ένα θέμα που συγκεντρώνει την προσοχή της Ένωσης. Όλα τα κράτη μέλη της ΕΕ συμμερίζονται ως κοινό στόχο την προσδοκία απτής βελτίωσης των συνθηκών των ανθρωπίνων δικαιωμάτων στην Κίνα.

Τα ανθρώπινα δικαιώματα περιλαμβάνονται μονίμως στις ημερήσιες διατάξεις κατά τις πολιτικές επαφές, όλων των επιπέδων, μεταξύ της Ένωσης, των επί μέρους κρατών μελών της και της Κίνας.

Η ΕΕ και η Κίνα έχουν διεξάγει από το φθινόπωρο του 1997 μια σειρά ουσιαστικών συζητήσεων σχετικά με τα ανθρώπινα δικαιώματα. Πέρυσι έλαβαν χώρα δύο συνεδριάσεις εμπειρογνωμόνων, μια τον Οκτώβριο στο Λουξεμβούργο και μια ακόμη αρχάς Δεκεμβρίου στο Πεκίνο. 'Αλλη μια συνεδρίαση αυτού του είδους διεξήχθη στα τέλη Φεβρουαρίου 1998 παράλληλα με ένα κοινό νομικό σεμινάριο ΕΕ/Κίνας στο Πεκίνο, σχετικά με την προστασία των ανθρωπίνων δικαιωμάτων και την απονομή της δικαιοσύνης. Ένας ακόμη γύρος συνομιλιών έλαβε χώρα στο Λονδίνο το Μάιο, υπάρχει δε η πρόθεση να προγραμματισθεί άλλος ένας που θα διεξαχθεί τον Οκτώβριο στο Πεκίνο, μαζί με ένα νομικό σεμινάριο για τη θανατική ποινή και τους όρους κρατήσεως στην Κίνα, καθώς και ένα σεμινάριο σχετικά με τα ανθρώπινα δικαιώματα των γυναικών. Οι συνεδριάσεις και συναντήσεις αυτές θα δώσουν στην Ένωση τη δυνατότητα να θέσει ζητήματα που δικαιολογούν ανησυχία και να συζητήσει με τις κινεζικές αρχές συγκεκριμένα προγράμματα για την εφαρμογή σχεδίων που αφορούν τα ανθρώπινα δικαιώματα.

Το Συμβούλιο πριν αρχίσει η εφετινή σύνοδος της Επιτροπής Ανθρωπίνων Δικαιωμάτων (ΕΑΔ), θα αποτιμήσει την κατάσταση που επικρατεί στην Κίνα ως προς τα ανθρώπινα δικαιώματα, καθώς και το συνεχιζόμενο διάλογο μεταξύ ΕΕ και Κίνας για τα ανθρώπινα δικαιώματα και για το πρόγραμμα συνεργασίας στον τομέα των ανθρωπίνων δικαιωμάτων που συμφωνήθηκε με την Κίνα, αυτό δε προκειμένου να επιτευχθεί μια κοινή θέση της ΕΕ κατά τη σύνοδο της ΕΑΔ.
ΓΡΑΠΤΗ ΕΡΩΤΗΣΗ E-2388/98

υποβολή: Allan Macartney (ARE) προς την Επιτροπή

(27 Ιουλίου 1998)

Θέμα: Θρησκευτική ελευθερία στο Πακιστάν

Έχοντας υπόψη τη θανατική καταδίκη που ψηφίστηκε πρόσφατα εναντίον του Ayub Masih, θεωρεί η Επιτροπή ότι υπάρχει επαρκής προστασία των θρησκευτικών ελευθεριών στο Πακιστάν; Λαμβάνονται μέτρα για τον έλεγχο της κατάστασης που αντιμετωπίζουν οι μειονοτικές θρησκευτικές ομάδες;

Απάντηση του κου Marín εξ ονόματος της Επιτροπής

(15 Σεπτεμβρίου 1998)

Η Επιτροπή παρακολούθησε πολύ στενά την υπόθεση του Ayub Masih μέσω της αντιπροσωπείας της στο Islamabad και έχει εκφράσει τη σοβαρή ανησυχία της για το θάνατο του επισκόπου του Faisalabad.

Η Επιτροπή συμμετείχε σε αποστολές ανεύρεσης στοιχείων στο Faisalabad και το Sahiwal και συνάντησε το προσωπικό της επισκοπής, τους γονείς του Ayub Masih και άλλους χριστιανούς.

Στις 14 Μαΐου 1998, η τρόϊκα της Ένωσης παρέδωσε ένα διάβημα για τους βλάσφημους νόμους στον Πακιστανό υπουργό δικαιοσύνης και εξέφρασε μεγάλη ανησυχία για την ύπαρξη της θανατικής ποινής για βλασφημία, τονίζοντας την ανάγκη να ληφθούν τα κατάλληλα μέτρα για να αποφευχθούν οι καταχρήσεις.

Εννοιολογικά, η προστασία της θρησκευτικής ελευθερίας μπορεί να συνυπάρξει με ένα νόμο για τη βλασφημία μέσα στη νομοθεσία. Το πρόβλημα συναντάται στον τρόπο με τον οποίο εφαρμόζεται, τις πιθανές καταχρήσεις και το προβλεπόμενο από τη νομοθεσία επίπεδο της ποινής.

Μολονότι η θρησκευτική ελευθερία είναι, αυτή τη στιγμή, εγγυημένη από το σύνταγμα του Πακιστάν, οι μειοψηφούσες θρησκευτικές ομάδες φοβούνται ότι η ισλαμοποίηση του κράτους θα περιορίσει περισσότερο την ελευθερία αυτή. Επιπλέον, η ύπαρξη της θανατικής ποινής για βλασφημία μπορεί να χρησιμοποιηθεί για να απειλήσει και να τρομοκρατήσει τις μειοψηφούσες ομάδες.

Η Επιτροπή αποδίδει ιδιαίτερη σημασία σε όλες τις απόψεις των ανθρωπίνων δικαιωμάτων στο Πακιστάν, και επομένως και στην προστασία της θρησκευτικής ελευθερίας. Κατά συνέπεια, θα συνεχίσει να παρακολουθεί στενά την κατάσταση και θα συμμετέχει σε όλες τις δράσεις που στοχεύουν στη βελτίωση των συνθηκών των ανθρωπίνων δικαιωμάτων στη χώρα.
ΓΡΑΠΤΗ ΕΡΩΤΗΣΗ P-2704/98

υποβολή: Graham Watson (ELDR) προς την Επιτροπή

(1 Σεπτεμβρίου 1998)

Θέμα: Μαλδίβες

Στις 18 Ιουνίου 1998 και στις ημέρες που ακολούθησαν οι αρχές της Δημοκρατίας των Μαλδίβων άρχισαν να συλλαμβάνουν και να ανακρίνουν χριστιανούς που ζουν στα νησιά αυτά. Έγκυρες πηγές υπολογίζουν ότι έχουν συλληφθεί περί τα 50 άτομα με την υποψία ότι είναι χριστιανοί.

Δύο από τα άτομα που συνελήφθησαν στις 18 Ιουνίου είναι οι κυρίες Aneesa Hussain, 32 ετών, και Aminath Moonisa, 17 ετών, αμφότερες κάτοικοι του Pareeru-ge, Male, Μαλδίβες. Και οι δύο έχουν ανοιχτά παραδεχθεί ότι είναι χριστιανές, πράγμα που τιμωρείται από το νόμο της χώρας. Ανησυχούμε ιδιαίτερα για την ασφάλεια των δύο αυτών γυναικών διότι, σύμφωνα με αξιόπιστες πληροφορίες, η κ. Aneesa Hussain έχει υποστεί σωματική κακοποίηση και απειλείται η ζωή της.

Δοθέντος ότι οι Μαλδίβες είναι κράτος μέλος του ΟΗΕ και, συνεπώς, υπόκειται κατά κανόνα στις δεσμεύσεις του άθρου 18 της Διακήρυξης των Ηνωμένων Εθνών για τα ανθρώπινα δικαιώματα, που καθιερώνει το δικαίωμα της ελευθερίας της θρησκείας, και έχοντας υπόψη ότι η ΕΕ παρέχει σημαντική συνεισφορά στην οικονομία της χώρας αυτής, ιδίως μέσω του τουρισμού, προτίθεται η Επιτροπή να ασκήσει πίεση ώστε οι αρχές των Μαλδίβων να αποφυλακίσουν τις κυρίες Hussain και Moonisa καθώς και τους άλλους χριστιανούς που έχουν φυλακισθεί για τις θρησκευτικές τους πεποιθήσεις;

Απάντηση του κ. Marín εξ ονόματος της Επιτροπής

(22 Σεπτεμβρίου 1998)

Η Επιτροπή είναι ενήμερη για την πρόσφατη σύλληψη ενός αριθμού χριστιανών στη Δημοκρατία των Μαλδιβών. Η Αντιπροσωπεία της Επιτροπής στη Σρι Λάνκα, διαπιστευμένη επίσης και στις Μαλδίβες, παρακολουθεί το θέμα στενά και έχει αναλάβει απευθείας με τον Ανώτατο Αρμοστή των Μαλδιβών στο Κολόμπο, την περίπτωση των δύο γυναικών από τις Μαλδίβες στις οποίες αναφέρεται το Αξιότιμο Μέλος του Κοινοβουλίου.

Ο ανώτατος αρμοστής ενημέρωσε την αντιπροσωπεία της Επιτροπής ότι οι δύο αναφερθείσες γυναίκες είχαν ήδη συληφθεί όταν η περίπτωσή τους ερευνάτο. Οι γυναίκες κρατούνται σε μία νήσο ανοικτών φυλακών περίπου 5 χιλιόμετρα από το Μάλε. Όσα λέγονται για απειλές ή βία που χρησιμοποιούνται εναντίον τους θεωρούνται αστήρικτα και η αντιπροσωπεία είχε την ευκαιρία να επισκεφθεί τις γυναίκες.

Στις σχέσεις της με τις τρίες χώρες, η Επιτροπή αποδίδει τη μέγιστη σημασία στο σεβασμό των ανθρώπινων δικαιωμάτων και στις θεμελιώδεις ελευθερίες. Πιστεύεται ότι η Δημοκρατία των Μαλδιβών ενώ δεσμεύεται από το άρθρο 18 της διακήρυξης των Ηνωμένων Εθνών για τα ανθρώπινα δικαιώματα, εντούτοις απαγορεύει, μέσω του συντάγματός της, να πιστεύουν οι πολίτες της σε κάποια άλλη θρησκεία εκτός από το Ισλάμ.

Η Επιτροπή πιστεύει ότι οι επίσημες αντιδράσεις και ενέργειες για θέματα όπως αυτό είναι οι πλέον σωστές ενέργειες που πρέπει να γίνονται από την Κοινότητα και τα κράτη μέλη της.
ΓΡΑΠΤΗ ΕΡΩΤΗΣΗ E-2158/98

υποβολή: Katerina Daskalaki (UPE) προς το Συμβούλιο

(14 Ιουλίου 1998)

Θέμα: Κίνδυνος για το αρχαιότερο μοναστήρι του κόσμου στην Τουρκία

Το Μορ Γκάμπριελ, το αρχαιότερο μοναστήρι στον κόσμο, μονή ορθοδόξων συροχριστιανών, βρίσκεται στη νότια Τουρκία, σε περιοχή που πλήττεται από τον τουρκοκουρδικό πόλεμο. Οι αρμόδιες τοπικές αρχές παρεμποδίζουν την εκπαίδευση νέων παιδιών στο Μορ Γκάμπριελ και απαγορεύουν τις εργασίες συντήρησής του, γεγονός που οδηγεί το ήδη εγκαταλελειμμένο, ιστορικό μοναστήρι σε ολσχερή φθορά.

Δύναται το Συμβούλιο να παρέμβει στις τουρκικές αρχές ώστε να σταματήσει η φθορά του χριστιανικού μοναστηριού, το οποίο έχει ζωή 1600 χρόνων, και η καταπάτηση των δικαιωμάτων των ελαχίστων μοναχών που έχουν απομείνει σε αυτό;

Απάντηση

(9 Νοεμβρίου 1998)

Το Συμβούλιο εκφράζει τη λύπη του για την κατάσταση που επικρατεί στο μοναστήρι Μορ Γκαμπριέλ. Η αυστριακή προεδρία έθεσε το θέμα αυτό σε μία από τις πρόσφατες διμερείς της συνεδριάσεις με τούρκους εθνικούς υπαλλήλους και προτίθεται να θέσει εκ νέου το θέμα της κατάστασης των χριστιανικών μειονοτήτων στην Τουρκία σε μελλοντικές συνεδριάσεις.

Το Συμβούλιο έχει σαφή επίγνωση του γεγονότος ότι, δυνάμει της συνθήκης της Λωζάννης, η οποία υπογράφηκε τον Ιούλιο 1923, οι τουρκικές αρχές δεσμεύθηκαν να διασφαλίσουν την πλήρη προστασία των εκκλησιών, συναγωγών, νεκροταφείων και λοιπών θρησκευτικών χώρων των μη μουσουλμανικών μειονοτήτων.

Στα πλαίσια αυτά, το Συμβούλιο υπενθυμίζει ότι η προώθηση των ανθρωπίνων δικαιωμάτων, ιδίως δε η θρησκευτική ελευθερία, αποτελεί ουσιαστικό στόχο της Ευρωπαϊκής Ένωσης στις σχέσεις της με την Τουρκία. Το Συμβούλιο εκφράζει τη λύπη του για την άρνηση της Τουρκίας να συνεχίσει τον πολιτικό της διάλογο με την ΕΕ στον τομέα αυτό.
ΓΡΑΠΤΗ ΕΡΩΤΗΣΗ E-2617/98

υποβολή: Sören Wibe (PSE) προς την Επιτροπή

(1 Σεπτεμβρίου 1998)

Θέμα: Πολιτικές δραστηριότητες σε σχέση με γνώμη της Επιτροπής

Υπό μορφή παραδείγματος, η Σουηδική Κυβέρνηση θεωρεί κατ άρχήν αδιανόητο ένα μέλος της να διαφωνεί δημοσίως με την πολιτική γραμμή που έχει επιλέξει η κυβέρνηση στην οποία ανήκει.

Τι συμβαίνει στα σχετικά ζητήματα στην Επιτροπή; Δύναται ένα μέλος της Επιτροπής να υπερασπίζεται διαφορετική πολιτική κατεύθυνση από εκείνη την οποία έχει καθορίσει η Επιτροπή στο σύνολό της, προ της συγκλίσεως, για παράδειγμα, μιας κυβερνητικής διάσκεψης; Δύναται ένα μέλος της Επιτροπής να υπεραμύνεται μιας φιλέλευθερης πολιτικής σχετικά με τα ναρκωτικά, όταν η ίδια η Επιτροπή ως όργανο δεν υποστηρίζει τέτοια πολιτική;

Απάντηση του κ. Santer εξ ονόματος της Επιτροπής

(20 Οκτωβρίου 1998)

Η Επιτροπή επιθυμεί να υπενθυμίσει στο αξιότιμο μέλος του Κοινοβουλίου ότι εγκρίνει τις πολιτικές κατευθύνσεις της σύμφωνα με τους όρους που προβλέπονται από τις Συνθήκες. Οι κατευθύνσεις αυτές εκφράζουν τη βούληση του Σώματος των Επιτρόπων και μόνον αυτές δεσμεύουν συλλογικά το εν λόγω Σώμα.

Όπως η Επιτροπή είχε ήδη την ευκαιρία να υπενθυμίσει επανειλημμένως σε γραπτές ή προφορικές ερωτήσεις του Κοινοβουλίου(1), τα μέλη της ασκούν πολιτικά καθήκοντα και, με τήρηση των υποχρεώσεων που τους επιβάλλει η θέση τους, διατηρούν την ελευθερία να εκφράζουν, με πλήρη ανεξαρτησία και υπό την αποκλειστική ευθύνη τους, την προσωπική τους γνώμη.

(1) Βλέπε για παράδειγμα την απάντηση του προέδρου Rey στην προφορική ερώτηση αριθ. 10/68 του κ. Habib-Deloncle και τις απαντήσεις της Επιτροπής στις γραπτές ερωτήσεις αριθ. 44/83 του κ. Gendebien, αριθ. 1682/85 του κ. Vandemeulebroucke και αριθ. 1404/97 του κ. Pasty - ΕΕ C 55 της 10.3.1986 και ΕΕ C 391 της 23.12.1997.
ΓΡΑΠΤΗ ΕΡΩΤΗΣΗ E-1405/98

υποβολή: Cristiana Muscardini (NI) προς την Επιτροπή

(11 Μαΐου 1998)

Θέμα: Αυθαιρεσίες και διαφάνεια στις διαδικασίες πρόσβασης στα διαρθρωτικά ταμεία

Ορισμένες περιφερειακές διοικήσεις (π.χ. περιφέρεια Μάρκες) εγκρίνουν την πρόσβαση στις κοινοτικές διαρθρωτικές παρεμβάσεις στο πλαίσιο του στόχου 5β, με βάση το ενιαίο έγγραφο προγραμματισμού που υποβάλλεται στην Επιτροπή, χωρίς να αναφέρουν ποσοτικά στοιχεία για τους πόρους που διατίθενται για κάθε δράση. Η Επιτροπή:

1. δεν εκτιμά ότι η χρήση της διαδικασίας αυτής αποβαίνει εις βάρος των αρχών της διαφάνειας οι οποίες πρέπει να διέπουν τις δράσεις της Ευρωπαϊκής Ένωσης;

2. δεν κρίνει ότι ο πολίτης ο οποίος επιθυμεί να έχει πρόσβαση σε χρηματοδοτήσεις για κάποιο συγκεκριμένο μέτρο ή δράση θα πρέπει να έχει το δικαίωμα να γνωρίζει το ποσόν της διαθέσιμης χρηματοδότησης για τα μέτρα ή τις δράσεις αυτές για τις οποίες έχει υποβάλει αίτηση;

3. δεν θεωρεί ότι η διαδικασία που επιτρέπει στις σχετικές υπηρεσίες, μετά την υποβολή των αιτήσεων, να μετακινούν πόρους, κατά τρόπο αυθαίρετο, από ένα μέτρο σε άλλο ή από μία δράση σε άλλη, είναι λανθασμένη;

4. δεδομένου ότι οι διαδικασίες αυτές αποβαίνουν εις βάρος των αρχών της ουδετερότητας και της διαφάνειας, δεν κρίνει ότι η έλλειψη εμπιστοσύνης προς τα περιφερειακά και ευρωπαϊκά θεσμικά όργανα θα έχει αρνητικές συνέπειες στη συνείδηση των ευρωπαίων πολιτών;

5. ποιές πρωτοβουλίες σκοπεύει να αναλάβει για την αντιμετώπιση των καταγγελθέντων προβλημάτων;

Απάντηση του κ. Fischler εξ ονόματος της Επιτροπής

(10 Ιουνίου 1998)

Η Επιτροπή κρίνει ότι πρέπει να υπάρξει μεγαλύτερη διαφάνεια στις διαδικασίες χρησιμοποίησης των διαρθρωτικών ταμείων. Ειδικότερα, όσον αφορά τα ενιαία έγγραφα προγραμματισμού του στόχου Β5, τα κονδύλια τα οποία διατίθενται για κάθε μέτρο εγγράφονται στο πρόγραμμα· αποτελούν δημόσια πληροφορία στην οποία έχουν πρόσβαση οι πολίτες. Οι χρηματοδοτικές ενισχύσεις μπορούν να αναθεωρηθούν από την Επιτροπή παρακολούθησης και ενδεχόμενες τροποποιήσεις πρέπει να επιβεβαιώνονται με απόφαση της Επιτροπής.

Με βάση την αρχή της επικουρικότητας και προκειμένου να αποτραπεί υπερβολική δυσκαμψία κατά την εκτέλεση, η κατανομή των κονδυλίων σε επίπεδο κατώτερο του μέτρου, που αποτελεί βασικό στοιχείο του προγράμματος, δεν προβλέπεται στα ενιαία έγγραφα προγραμματισμού του στόχου 5β. Η κατανομή αυτή υπάγεται, ενδεχομένως, στην αποκλειστική αρμοδιότητα της αρχής η οποία είναι υπεύθυνη για την εκτέλεση.
ΓΡΑΠΤΗ ΕΡΩΤΗΣΗ E-2076/98

υποβολή: Roberta Angelilli (NI) προς την Επιτροπή

(7 Ιουλίου 1998)

Θέμα: Ηχορύπανση στην περιοχή της οδού Via Val d'Ala στη Ρώμη

Στην περιοχή της οδού Via Val d'Ala στη Ρώμη, η οποία είναι πολύ πυκνοκατοικημένη, παρατηρείται υψηλό επίπεδο ηχορύπανσης που οφείλεται στη συχνή διέλευση τρένων (γραμμή Ρώμη - Όρτε και τοπικό τρένο προς το αεροδρόμιο του Fiumicino).

Οι κάτοικοι της περιοχής υπέβαλαν, πριν από περίπου έναν χρόνο, αναφορά στις αρμόδιες αρχές ζητώντας επειγόντως παρέμβαση για την προστασία της ποιότητας της ζωής. Κατόπιν της ενέργειας αυτής, η Αστυνομία Πόλεων προέβη σε επιτόπια έρευνα ώστε να διαπιστωθεί το επίπεδο της ηχορύπανσης.

Λαμβάνοντας υπόψη τα ανωτέρω, ερωτάται η Επιτροπή:

1. Δεν κρίνει ότι τούτο αντίκειται στις διατάξεις της οδηγίας 85/337/ΕΟΚ(1) περί της εκτίμησης των περιβαλλοντικών επιπτώσεων;

2. Δεν κρίνει σκόπιμο να παρέμβει ενώπιον των αρμόδιων ιταλικών αρχών ζητώντας την τοποθέτηση των απαραίτητων ηχοπετασμάτων;

3. Μπορεί να παράσχει γενική άποψη επί του θέματος;

Απάντηση της κας Bjerregaard εξ ονόματος της Επιτροπής

(15 Σεπτεμβρίου 1998)

1. Η οδηγία 85/337/ΕΟΚ για την εκτίμηση των επιπτώσεων ορισμένων σχεδίων δημοσίων και ιδιωτικών έργων στο περιβάλλον(2), ισχύει για τις κατηγορίες έργων που περιλαμβάνονται στα παραρτήματά της Ι και ΙΙ (συμπεριλαμβανομένων των σιδηροδρομικών γραμμών για την κυκλοφορία σε μεγάλες αποστάσεις) πριν από την υλοποίησή τους ή υπό ορισμένες προϋποθέσεις, πριν από την τροποποίησή τους. Δεν ισχύει για τις υπάρχουσες υποδομές.

2. Το θέμα αυτό εμπίπτει στις αρμοδιότητες των κρατών μελών.

3. Η Επιτροπή δημοσίευσε το 1997 Πράσινη Βίβλο σχετικά με την πολιτική για τον θόρυβο(3). Αφού δέχθηκε τα σχόλια, όσον αφορά την εν λόγω Πράσινη Βίβλο, καταρτίζει, τώρα, σχέδια για οδηγία - πλαίσιο σχετικά με τον θόρυβο στο περιβάλλον. Συγκεκριμένες ομάδες ειδικών θα συντάξουν έγγραφο για την επικρατούσα κατάσταση και θα υποβάλουν εκθέσεις στην Επιτροπή.

(1) ΕΕ L 175 της 5.7.1985, σελ. 40.

(2) ΕΕ L 175 της 5.7.1995, σελ. 40.

(3) COM(96)540 τελικό.
ΓΡΑΠΤΗ ΕΡΩΤΗΣΗ E-2670/98

υποβολή: Gerhard Hager (NI) προς το Συμβούλιο

(1 Σεπτεμβρίου 1998)

Θέμα: Πρόγραμμα της ΕΕ για στήριξη δημοσίων υπαλλήλων

Σήμερα υπάρχουν 11 διαφορετικά προγράμματα στήριξης διαφόρων δραστηριοτήτων για τον κλάδο των δημοσίων υπαλλήλων (εκπαίδευση, ανταλλαγή δημοσίων υπαλλήλων, ανταλλαγή πληροφοριών, βελτίωση της συνεργασίας). Αυτή η ποικιλία του προγράμματος συνεργασίας δεν είναι σε συμφωνία με την εκ νέου συνεχώς αυξανόμενη απαίτηση για διαφάνεια, αποτελεσματικότητα και προσέγγιση των πολιτών. Ως εκ τούτου, ο κατακερματισμός τους δέχεται επίσης πολύπλευρη κριτική.

1. Ποιους στόχους θέτει και ποιους σκοπούς εκπληρώνει το κάθε πρόγραμμα ξεχωριστά; Πώς ξεχωρίζουν τα διάφορα προγράμματα μεταξύ τους;

2. Προβλέπεται εκπόνηση του προγράμματος κατά τη διάρκεια της Προεδρίας;

3. Αν ναι, τι μορφή θα έχει αυτή η εκπόνηση;

4. Αν όχι, ποιοι είναι οι λόγοι για τους οποίους δεν θα πραγματοποιηθεί;

5. Θα μπορούσε το Συμβούλιο να εξηγήσει λεπτομερώς σε ποια από αυτά τα προγράμματα συμμετέχουν ήδη κράτη από την ανατολική και κεντρική Ευρώπη;

Απάντηση

(22 Οκτωβρίου 1998)

Το Συμβούλιο επιθυμεί να σημειώσει ότι τα διάφορα κοινοτικά προγράμματα που προβλέπουν δράσεις υπέρ των υπαλλήλων τα διαχειρίζονται η Επιτροπή σε συνεργασία με τα ενδιαφερόμενα κράτη μέλη ή τις τρίτες χώρες. Αποτελεί επομένως κατ' αρχήν ευθύνη της Επιτροπής να εκτιμήσει εάν οι επιδιωκόμενοι στόχοι ανταποκρίνονται στις ανάγκες. Μέχρι σήμερα, η Επιτροπή δεν έχει υποβάλλει στο Συμβούλιο πρόταση αναθεώρησης των εν λόγω προγραμμάτων που αφορούν δράσεις υπέρ των υπαλλήλων.
ΓΡΑΠΤΗ ΕΡΩΤΗΣΗ E-2482/98

υποβολή: Franz Linser (NI) προς το Συμβούλιο

(1 Σεπτεμβρίου 1998)

Θέμα: Επίσκεψη μελών της ομοσπονδιακής αυστριακής κυβέρνησης σε κοινοβουλευτικές επιτροπές

Προκειμένου να εξσφαλιστεί η επικοινωνία μεταξύ του Συμβουλίου και του Ευρωπαϊκού Κοινοβουλίου οι αρμόδιοι υπουργοί κάθε κράτους μέλους που έχει αναλάβει την προεδρία του Συμβουλίου, επισκέπτονται τις επιτροπές του Κοινοβουλίου και, μεταξύ άλλων, παρουσιάζουν το πρόγραμμα των εργασιών τους.

1. Πρόκειται να επισκεφθεί ένας αυστριακός υπουργός ή υφυπουργός την Επιτροπή Μεταφορών και Τουρισμού έως τις 31.12.1998;

2. Εάν τούτο συμβαίνει, πότε πρόκειται να πραγματοποιηθεί αυτή η επίσκεψη και από ποιόν;

3. Εάν τούτο δεν συμβαίνει, σε ποιό λόγο οφείλεται;

Απάντηση

(9 Νοεμβρίου 1998)

Όπως ίσως να το γνωρίζει το αξιότιμο μέλος του Κοινοβουλίου ο κ. ΕΙΝΕΜ, αυστριακός υπουργός επιστημών και μεταφορών και πρόεδρος του Συμβουλίου, παρουσιάσθηκε την 1η Σεπτεμβρίου 1998 στην επιτροπή μεταφορών και τουρισμού του Ευρωπαϊκού Κοινοβουλίου και παρουσίασε μάυτή την ευκαιρία το πρόγραμμα της Προεδρίας.

Οι παρεμβάσεις των υπουργών του κράτους μέλους που ασκεί την προεδρία του Συμβουλίου ενώπιον των κοινοβουλευτικών επιτροπών αποτελούν ήδη κατεστημένο, που επιτρέπει την ανταλλαγή απόψεων μεταξύ του Συμβουλίου και του Ευρωπαϊκού Κοινοβουλίου σχετικά με τα διάφορα υπό εξέταση θέματα.
ΓΡΑΠΤΗ ΕΡΩΤΗΣΗ E-2147/98

υποβολή: Sebastiano Musumeci (NI) προς την Επιτροπή

(13 Ιουλίου 1998)

Θέμα: Πρόταση για την ένταξη της γραμμής Παλέρμο - Τράπανι - Συρακούσα στο πρόγραμμα του διευρωπαïκού σιδηροδρομικού δικτύου

Λαμβάνοντας υπόψη ότι κατά τη συνεδρίαση της 18ης Μαΐου 1995 το Ευρωπαϊκό Κοινοβούλιο ψήφισε την "Πρόταση απόφασης του Ευρωπαϊκού Κοινοβουλίου και του Συμβουλίου όσον αφορά τους κοινοτικούς προσανατολισμούς για την ανάπτυξη του διευρωπαϊκού σιδηροδρομικού δικτύου μεταφορών";

Λαμβάνοντας υπόψη ότι κατά τη διάρκεια της ψηφοφορίας η Ολομέλεια, υιοθετώντας την τροπολογία 80, περιέλαβε στο Παράρτημα Ι για το πρόγραμμα υλοποίησης του σιδηροδρομικού δικτύου της Ιταλίας, τις γραμμές Παλέρμο - Τράπανι και Συρακούσα - Ραγκούζα - Αγκριτζέντο - Τράπανι;

Θα μπορούσε να αναφέρει η Επιτροπή ποιά είναι η σειρά προτεραιότητας του έργου υλοποίησης των προαναφερθεισών γραμμών στην Ιταλία βάσει των σχετικών κριτηρίων που αυτή έχει καθορίσει και ποιές είναι οι πιθανές επιχειρησιακές στρατηγικές που έχουν τεθεί σε εφαρμογή σε συνεργασία με το ενδιαφερόμενο κράτος μέλος;

Απάντηση του κ. Kinnock εξ ονόματος της Επιτροπής

(14 Σεπτεμβρίου 1998)

Το Αξιότιμο Μέλος του Κοινοβουλίου γνωρίζει βεβαίως ότι το Κοινοβούλιο και το Συμβούλιο εξέδωσαν την απόφαση 1692/96/ΕΚ της 23ης Ιουλίου 1996 περί των κοινοτικών προσανατολισμών για την ανάπτυξη του διευρωπαϊκού δικτύου μεταφορών(1).

Σύμφωνα με την τροπολογία 80 του Κοινοβουλίου, μόνο οι συμβατικές γραμμές Palermo-Trapani και Siracusa-Agrigento περιλαμβανόταν στις κατευθυντήριες γραμμές. Η γραμμή Agrigento-Trapani, στενού εύρους σιδηροτροχιών που σταμάτησε την εμπορική εξυπηρέτηση το 1985, δεν ανταποκρινόταν στα κριτήρια που ήταν απαραίτητα για να ληφθεί υπόψη και δεν μπόρεσε να θεωρηθεί ως γραμμή διευρωπαϊκού ενδιαφέροντος.

Σύμφωνα με την αρχή της επικουρικότητας, η υλοποίηση έργων κοινού ενδιαφέροντος εναπόκειται στην ευθύνη των ενδιαφερομένων κρατών μελών. Έργα που αφορούν τις γραμμές που καλύπτονται από το παράρτημα 1, μπορούν να συγχρηματοδοτηθούν από την Κοινότητα μέσω του προϋπολογισμού ΤΕΝ-Τ μετά από αίτηση του ενδιαφερόμενου κράτους μέλους, που υποβάλλεται προς έγκριση από την Επιτροπή.

Σύμφωνα με το άρθρο 18 παράγραφος 3 της ανωτέρω απόφασης, η Επιτροπή πρέπει να υποβάλλει έκθεση για την υλοποίηση των έργων κοινού ενδιαφέροντος που περιλαμβάνονται στις κατευθυντήριες γραμμές. Επί τη βάσει των πληροφοριών που έχουν ληφθεί εκ μέρους των ιταλικών αρχών η κατάσταση στις δύο γραμμές φαίνεται ότι είναι η ακόλουθη: η μεν γραμμή Palermo-Trapani ηλεκτροδοτήθηκε πριν από μερικά χρόνια και η αναβάθμιση του τμήματος από Palermo προς Punta Raisi (σύνδεση με αεροδρόμιο) είναι υπό κατασκευή και έχει προγραμματιστεί να ολοκληρωθεί το 2000, η δε γραμμή Siracusa-Agrigento υφίσταται, τη στιγμή αυτή, ορισμένες βελτιώσεις ελάσσονος σημασίας (διπλασιασμός σιδηροτροχιών) σε ορισμένα τμήματά της.

(1) ΕΕ L 228 της 9.9.1996.
ΓΡΑΠΤΗ ΕΡΩΤΗΣΗ P-2374/98

υποβολή: Sebastiano Musumeci (NI) προς την Επιτροπή

(17 Ιουλίου 1998)

Θέμα: Κρίσιμη κατάσταση εξαιτίας της μαζικής εμφάνισης λαθρομεταναστών στη Μεσημβρινή Ιταλία και αθέτηση ανειλημμένων υποχρεώσεων εκ μέρους της ιταλικής κυβέρνησης

Έχοντας υπόψη ότι κατά τις τελευταίες εβδομάδες το θλιβερό φαινόμενο των λαθραίων αποβάσεων στις ακτές της Νότιας Ιταλίας προσέλαβε ανησυχητικές διαστάσεις; λαμβάνοντας υπόψη ότι μόνο στη Σικελία, μόλις σε μία εβδομάδα, εντοπίστηκαν εκατοντάδες πολιτών από αφρικανικές χώρες που στρατολογήθηκαν από αυθεντικές οργανώσεις που εχουν ειδικευθεί στις παράνομες μεταφορές προσώπων μεταξύ των δύο ακτών της Μεσογείου; έχοντας υπόψη την ένοχη αδυναμία των ιταλικών κυβερνητικών αρχών που δεν φρόντισαν να προετοιμάσουν συγκεκριμένες πρωτοβουλίες για να αντιμετωπισθεί η ανεξέλεγκτη πλέον ροή μεταναστών που στην πλειοψηφία τους κατορθώνουν να διαφεύγουν από κάθε αστυνομικό και υγειονομικό έλεγχο και να εισέρχονται σε άλλα κράτη μέλη για να καταλήξουν τελικά σε μια άθλια ζωή υφιστάμενοι την εκμετάλλευση που ασκούν εις βάρος τους, μεταξύ άλλων, και εγκληματικές οργανώσεις; έχοντας υπόψη ότι η ιταλική κυβέρνηση αθέτησε με την ανεκτική της πολιτική τις δεσμεύσεις που ανέλαβε με την κύρωση της Συνθήκης του Σένγκεν και έθεσε κατ' αυτόν τον τρόπο σε κίνδυνο τη δημόσια τάξη και ασφάλεια στην Ιταλία και στην υπόλοιπη Ένωση;

δεν θεωρεί η Επιτροπή ότι πρέπει να παρέμβει επειγόντως ενώπιον της ιταλικής κυβερνήσεως υπενθυμίζοντάς της ότι πρέπει να τηρήσει τις υποχρεώσεις που ανέλαβε και σε περίπτωση αθέτησης να προσφύγει ακόμη και στο Δικαστήριο των Ευρωπαϊκών Κοινοτήτων;

Απάντηση του κ. Monti εξ ονόματος της Επιτροπής

(22 Σεπτεμβρίου 1998)

Όχι. Προς το παρόν, το κεκτημένο του Schengen δεν έχει ακόμη ενσωματωθεί στο πλαίσιο της Ένωσης και συνεπώς δεν εναπόκειται, κατάρχήν, στην Επιτροπή να λάβει θέση για θέματα σχετικά με την εφαρμογή του εν λόγω κεκτημένου του Schengen που δεν αφορούν το κεκτημένο της Ένωσης.
ΓΡΑΠΤΗ ΕΡΩΤΗΣΗ E-2661/98

υποβολή: Cristiana Muscardini (NI) προς την Επιτροπή

(1 Σεπτεμβρίου 1998)

Θέμα: Προθεσμία για την υλοποίηση του σχεδίου "Ecovia"

Σε σχέση με το σημείο 3 της απάντησης στη γραπτή μου ερώτηση Ε-1670/98(1), θα μπορούσε να γνωστοποιήσει η Επιτροπή ώς πότε έχει παραταθεί η προθεσμία για την υλοποίηση του σχεδίου "Ecovia", που αρχικά είχε ορισθεί για τις 30 Απριλίου 1998;

Απάντηση της κας Bjerregaard εξ ονόματος της Επιτροπής

(17 Σεπτεμβρίου 1998)

Μέχρι στιγμής, έχει εγκριθεί παράταση μέχρι της 30 Σεπτεμβρίου 1998 για την υλοποίηση του έργου Ecovie.

(1) ΕΕ C 50 της 22.2.1999.